# ÁLTALÁNOS SZERZŐDÉSI FELTÉTELEK

**1. Általános rendelkezések**

Jelen általános szerződési feltételek (ÁSZF) minden, a **Belvárosi Nyomda Zrt.** (székhely: 1089 Budapest, Visi Imre u. 12.) és a **Megrendelő** közötti egyedi megrendelésekre érvényesek. A Belvárosi Nyomda Zrt. és a Megrendelő közötti egyedi szerződések által nem szabályozott kérdésekben jelen ÁSZF rendelkezéseit kell alkalmazni, azoktól eltérni csak a Belvárosi Nyomda Zrt-vel írásban megkötött egyedi szerződés kifejezett kikötésével lehet.

Az ÁSZF rendelkezései akkor is érvényesek, ha egyébként a Belvárosi Nyomda Zrt. a Megrendelő ÁSZF-től eltérő igényét a termék specifikációja, a Megrendelés sajátossága vagy az adásvétel más feltétele tekintetében - fenntartás nélkül – teljesíti.

Belvárosi Nyomda Zrt. adatai:

Székhely: 1089 Budapest, Visi Imre u. 12.

Cg.: 01-10-047419

Adószám: 23950463-2-42

Bankszámlaszám: \_\_\_\_\_\_\_\_\_

Elektronikus elérhetőség: \_\_\_\_\_\_\_\_\_

**2. Megrendelés**

A Belvárosi Nyomda Zrt. csak írásban felvett és a Belvárosi Nyomda Zrt-nek megküldött (postacím: 1089 Budapest, Visi Imre u. 12., e-mail: \_\_\_\_\_\_\_\_), a Belvárosi Nyomda Zrt. weboldalán kitöltött, vagy képviselőjének átadott, és a Belvárosi Nyomda Zrt. által visszaigazolt megrendelést teljesít. A Belvárosi Nyomda Zrt. nem vizsgálja, hogy a Megrendelő nevében eljáró személy a megrendelés aláírásához szükséges felhatalmazással rendelkezik-e, és az ebből eredő hibákért és/vagy károkért felelősséget nem vállal.

A Megrendelő kötelezettsége, hogy a megrendelt szolgáltatás / termék sajátosságait minden egyes megrendelésben pontosan meghatározza. A Megrendelő aláírásával a kitöltött megrendelő lapon szereplő termék / szolgáltatás megjelölését jóváhagyja. A megrendelésben megadott pontatlan vagy hiányos adatok következtében keletkező hibákért és/vagy károkért a Belvárosi Nyomda Zrt. nem vállal felelősséget.

Amennyiben a Belvárosi Nyomda Zrt. termékismertetőt vagy katalógust bocsát ki, illetve a weboldalon megfelelő információt tart naprakészen, az abban foglalt adatok változtatásának jogát fenntartja a folyamatos fejlesztésekből eredő változásokra tekintettel. A katalógusokban és a weboldalon szereplő adatok és ábrák tájékoztató jellegűek.

**Anyagleadási paraméterek**

**Fájlformátum:** Postscriptből (.ps) disztillált kompozit PDF fájl. PDF/ X1-a szabványnak meg kell felelnie. Kerülni kell a közvetlen PDF exportá1ást és PDF-ként való mentést, mert ez nagyon sok, előre nem látható, kiszámíthatatlan hibát eredményez.

**Színmód:** Az anyagokat CMYK színmódban kérjük leadni. Lehetőség van direkt színek alkalmazására, ahol csak a Pantone színrendszer használható. Képi elemek, felbontás: CMYK színmód, 1:1 méretnél 300 dpi.

**Színprofil:** Leadás ISO Coated Fogra 39-ben vagy színprofil nélkül. Kifutó, vágó- és illesztőjelek: A kifutó mértéke minimum 3 mm, füzet és könyv esetében 5 mm. Mindig kérjük a vágójelek felhelyezését, lehetőleg gépi, automatikus jeleket használva, regisztrációs színnel. A vágó- és illesztőjeleknek minden esetben a kifutón kívül kell elhelyezkednie. Kérjük a hajtást mindig jelölni a kifutón kívül, rövid szaggatott vonallal.

**Stancolás, riccelés:** Stancolt vagy riccelt anyagoknál egy PDF-en belül csak a nyomtatandó anyagot kell tartalmaznia, egy külön oldalon a stanc vagy ricc görbét, és végül ismét egy oldalon egymásra illesztve a kettőt. A görbének minden esetben direkt színűnek kell lennie és overprint beállításúnak. Csak egyvonalas rajz felel meg (convert curves to outlines beállítás nem használható!). Formaricc esetén már az ajánlatkérésben térjen ki, és küldje el a mintát.

**Anyagleadás:** CD, DVD, USB adathordozón személyesen, illetve online FTP-n vagy e-mailen keresztül (e-mail max. 20 MB).

* Többoldalas kiadványnál mindig oldalanként, lapozási sorrendben kérjük az anyagot.

Fontos, hogy az üres oldalakat is tartalmazniuk kell a PDF-nek.

* A szedéstükör a vágástól minimum 4-5 mm-re kezdődjön.
* Színgaranciát csak a nálunk, előzetesen készült digitális proof készítése és annak jóváhagyása után vállalunk.
* A leadott anyagokban, ha bármilyen módosítás vagy javítás szükséges szerkesztési költséget számíthatunk fel (4000 ft/óra).
* Kérjük az anyagokat ne montírozzák előre.
* Nem a nyomdai leadási paramétereknek megfelelő anyagok esetében reklamációt nem áll módunkban elfogadni.

A leadott anyagok helyesírási, stilisztikai, tartalmi szempontból, valamint a jogszabályoknak történő megfelelése szempontjából történő ellenőrzése a Megrendelő feladata és felelőssége. Alacsony felbontású nyomdai anyag leadása esetén sem a színért, sem a megjelenésért felelőséget vállalni nem tudunk. Tájékoztatjuk Ügyfeleinket, hogy amennyiben a leadott anyagok nem felelnek meg a fentieknek, a Belvárosi Nyomda Zrt. nem tud felelősséget vállalni a késztermékre. Hozott anyagra Belvárosi Nyomda Zrt. nem tud felelősséget vállalni.

**3. Megrendelés visszaigazolása**

A megrendelések csak akkor tekinthetők a Belvárosi Nyomda Zrt. részéről elfogadottnak, ha azt a Belvárosi Nyomda Zrt. írásban a Megrendelő számára visszaigazolta.

**4. Árak**

Amennyiben a megrendelés visszaigazolása eltérő feltételt nem tartalmaz, úgy az árak ÁFA nélkül értendők. A Belvárosi Nyomda Zrt. a csomagolás és szállítási költséget külön tételként számlázza. A számla kiállításának napján érvényes – törvényben meghatározott mértékű - ÁFA a számlában külön kerül feltüntetésre. A számlán külön feltüntetésre kerül a környezetvédelmi termékdíj, amennyiben van ilyen.

A Belvárosi Nyomda Zrt. fenntartja a jogot az arányos árváltoztatásra, ha a szerződés megkötését követően árcsökkenésre vagy áremelkedésre kerül sor különösen a következő okokból: bér-megállapodás, anyagár-változás vagy árfolyamváltozás. Mindezeket a Megrendelő kérésére írásban igazoljuk.

**5. Fizetési feltételek**

Ha a megrendelés visszaigazolása eltérő feltételeket nem tartalmaz, akkor a Belvárosi Nyomda Zrt. által kibocsátott számla fizetési határideje a számla keltétől számított 15 nap vagy 30 nap a visszaigazolásban meghatározottak szerint. Fizetési késedelem esetén a Belvárosi Nyomda Zrt. a jegybanki alapkamat kétszeresét számítja fel. A számla megfizetése beszámítással nem lehetséges.

**6. Szállítási határidő**

A Belvárosi Nyomda Zrt. a megrendelt termékekre – az egyedi szerződésben eltérő rendelkezés hiányában – a megrendelés visszaigazolásában foglalt szállítási határidőt vállal. A megrendelt áru átvételére a Megrendelő az előre egyeztetett kiszállítási napon köteles. Amennyiben a termék nem kerül kiszállításra, mert azt a Megrendelő maga veszi át, akkor erre a Belvárosi Nyomda Zrt. írásbeli értesítésétől számított 20 naptári napon belül köteles.

A szállítási határidő számításánál a teljesítés ideje az a nap, amikor a Belvárosi Nyomda Zrt. a terméket kiszállította, vagy a Megrendelőt az átvehetőségről értesítette. A kiszállítás napján vagy a termék átvehetőségéről szóló értesítést követő 21. napon a kárveszély viselése a Megrendelőre átszáll, minden további értesítés vagy figyelmeztetés nélkül. Az írásbeli értesítés esetén a határidők számításánál a Belvárosi Nyomda Zrt. általi postára adás napját követő nap tekintendő a határidő első napjának.

Amennyiben a Megrendelő 3 nap késedelembe esik az áru átvételével vagy azt ellehetetleníti, úgy a Belvárosi Nyomda Zrt. jogosult póthatáridő kitűzése nélkül, a szerződéstől elállni és a Megrendelőtől az addig felmerült károk vagy elmaradt haszon megtérítést követelni, beleértve az esetleges többlet-ráfordításokat is.

Fentieken túlmenő – a hatályos jogszabályok alapján fennálló - igényeinek érvényesítésének jogát a Belvárosi Nyomda Zrt. fenntartja.

Vis maior vagy üzemzavar esetén a Belvárosi Nyomda Zrt. jogosult a szállítási határidő arányos meghosszabbítására, amelyről a Megrendelőt értesíteni köteles. A Megrendelőt e két esetben kártérítési igény nem illeti meg.

**7. Környezetvédelmi termékdíj**

A környezetvédelmi termékdíjról szóló 2011. évi LXXXV törvény jelenleg hatályos szövege értelmében a reklámhordozó papír után a környezetvéfelmi termékdíj megfizetésére kötelezett annak első belföldi forgalomba hozója (nyomda) lett. Ennek – belföldi előállítás esetén – a nyomdai szolágáltatás teljesítése minősül (a nyomtatás és az átadás).

A fenti jogszabály értelmében reklámhordozó papír: a gazdasági reklámtevékenység alapvető feltételeiről és egyes koráltairól szóló törvényben meghatározott gazdasági reklámot tartalmazó, a médiaszolgáltatásokról és a tömegkommunikációról szóló törvény által meghatározott sajtótermékek közül az időszaki lap egyes lapszámai, a röplap és az egyéb szöveges kiadvány, a grafikát, rajzot vagy fotót tartalmazó kiadvány – beleértve azt is, ha mindezek más, nem termékdíjköteles kiadvány külön mellékletét képezik-, továbbá a térkép.

Amennyiben a megrendelés alkalmával nem kapunk információt a termékdíjjal kapcsolatban (termékdíj átvállalási szerződés, termékdíj-kategória besorolás), akkor a törvénynek megfelelően a termékdíj kategóriát a nyomda határozza meg, és a termékdíj kiszámlázásra kerül a Megrendelő részére. A termékdíj nyilatkozat, és az ezzel kapcsolatos tájékoztató elérhető, pdf formátumban letölthető a honlapról. A termékdíjjal kapcsolatos fenti nyilatkozatot a megrendelés leadásával egyidőben kell írásban jelezni a Belvárosi Nyomda Zrt. részére.

A Belvárosi Nyomda Zrt. fenntartja magának a jogot arra, hogy a termékdíjjal kapcsolatos többletköltségeket a Megrendelő felé érvényesítse.

**8. Csomagolás**

A Belvárosi Nyomda Zrt. nem veszi vissza a szállításhoz felhasznált és egyéb csomagolóanyagokat. A Megrendelő saját költségén köteles a csomagolóanyag elszállításáról gondoskodni. Egyéb, erre irányuló kifejezett megállapodás hiányában, a terméket a Belvárosi Nyomda Zrt. vagy képviselője általi szállítás esetén a Megrendelő költségére biztosítjuk. A szállítmányt ért károsodással kapcsolatban Megrendelő köteles a szállítmány átvétele előtt igazoltatni a szállítmányozóval a károsodást, a súlyhiányt vagy a veszteséget.

**9. Szavatosság**

A Megrendelő köteles a terméket, annak átvételét követően, haladéktalanul ellenőrizni, és a Belvárosi Nyomda Zrt. felé az esetleges hiányosságokat vagy téves szállítást jelezni. Amennyiben a Megrendelő ezen ellenőrzési és kifogásolási kötelezettségének eleget tesz, és teljesíti a fizetési feltételekben foglaltakat, úgy ezen hiányosságokért a Belvárosi Nyomda Zrt. felelősséget vállal.

**10. Tulajdonjog fenntartása**

A Belvárosi Nyomda Zrt. a termék teljes vételárának és egyéb költségeinek maradéktalan megfizetéséig fenntartja az általa előállított vagy szállított terméken a tulajdonjogát, valamennyi fizetés beérkezésének időpontjáig. A Megrendelő általi teljes teljesítésig Megrendelő nem jogosult a terméket a csomagolásból megbontani, azt értékesíteni.

A Megrendelő szerződésszegő magatartása, különösen pedig fizetési késedelme esetén a Belvárosi Nyomda Zrt. jogosult a terméket visszakövetelni. A termék visszavétele nem jelenti a Belvárosi Nyomda Zrt. szerződéstől való elállását, kivételt képez, ha ezt írásban kifejezetten kinyilvánítja. A termék visszavételét követően a Belvárosi Nyomda Zrt. jogosult azt értékesíteni, és az értékesítésből befolyt összeget – a értékesítéssel összefüggő arányos költségek levonása után – Megrendelő kötelezettségébe beszámítani.

A tulajdonjog fenntartásának ideje alatt, a Megrendelő köteles a terméket gondosan kezelni.

**11. Tervrajzok és ábrák**

A Belvárosi Nyomda Zrt. fenntartja az alább felsoroltakhoz fűződő tulajdon- és szerzői jogát: az ajánlathoz csatolt grafikák, tervrajzok, ábrák, illusztrációk, kalkulációk és egyéb dokumentumok. Ezeknek harmadik személy részére történő átadása előtt Megrendelő köteles beszerezni a Belvárosi Nyomda Zrt. erre vonatkozó kifejezett írásbeli hozzájárulását.

**12. Illetékesség**

A jelen ÁSZF által szabályozott kérdésekkel kapcsolatban felmerült jogvitára – értéktől függően – a Pesti Központi Kerületi Bíróság vagy a Fővárosi Bíróság illetékessége kerül kikötésre.

**13. Alkalmazott jog**

Jelen ÁSZF rendelkezésire a magyar jog az irányadó. A nem szabályozott kérdésekben a mindenkor hatályos Polgári Törvénykönyv irányadó.

\*\*\*